'Et 'om bun dzin John 'ink'ez yugha hoodul'eh nanah 'et nahudélhuya.
Sizi hoh wheghah uyalh hoh John yunilh'en,
“Nulh'en ndun Yak'usda busheepyaz 'int'ah!”
hubúlhni.
'Et ndunnah nanah dune John yugha hoodul'eh daja ni hidánts'o hoh 'aw 'et Sizi Gri hiyuntez'az.
'Et Sizi hubunilh'en hine'us hoh 'et huboodulhkut,
“Di kunahta hoh 'aht'en?”
hubúlhni.
'Et 'uhiyúlhni,
“Rabbi,
nts'e hoont'i?”
('Et ndi khunek “Rabbi” 'i Lizwif k'una'a dune hoodulh'eh ni ho' utni.)
'Et Sizi hubúlhni,
“Anih,
whunoolh'en si!”
hubúlhni.
'Et hiyúlh tez'az 'ink'ez nts'e sída 'et honalh'en.
'Et dzin nduhoolyez hoh hizih hinke 'ink'ez,
hoh da 10:00 bat'en 'uhunet'oh.
'Et ndunnah nanah dune John hidánts'o huwa Sizi hiyuntez'az,
'en 'ilhunuh,
Andrew hiyulhni,
'en Simon Peter bulhutsin 'int'ah.
'En 'ahoh dulhutsin,
Simon hiyulhni,
'en yughu ninya 'ink'ez yudáni,
“Ndun Messiah 'aw 'et nats'ilhti,”
yúlhni.
(Ndi boozi “Messiah,”
Christ ni ho' utni.)
'Et Sizi 'en yughu inílhti.
'Et soo cho Sizi yunalh'en 'ink'ez ndi yúlhni,
“Nyun Simon Jonas buye' 'en 'int'ah,
'et whunts'ih Cephas nyuhuduténilh,”
yúlhni.
(Ndi Cephas 'i Peter 'i zeh 'int'ah 'ink'ez 'i “tse” ni ho' utni.)
'Et 'om bun dzin Sizi Galilee yun k'ut huwhútni ts'ih teyalh hukwa' ninzun.
Whuz ninya hoh dune Philip hiyúlhni,
'en nayilhti 'ink'ez “Sunanyalh,”
yúlhni.
'Et ndun Philip 'en keyah Bethsaida huwhútni,
'et whut'en 'int'ah.
Keyah 'et Andrew 'ink'ez Peter bulh huwhut'i.
'Et Philip 'en dune Nathanael hiyúlhni,
'en nayilhti,
“Ndun dune Moses dude dustl'us k'ut yugha 'uk'une'úzguz,
'ink'ez Yak'usda be nus whunilh'en highun 'uk'une'úzguz,
'en 'aw 'et nats'ilhti.
'En 'int'ah Sizi,
Joseph buye' unli.
Keyah Nazareth huwhútni,
'et whut'i,”
yúlhni.
'Et Nathanael 'utni,
“Nts'e na'a simba hoonliyaz 'unzoo 'i Nazareth ts'ih haóolts'it?”
'Et Philip 'utni,
“Anih,
sulh ín'us 'ink'ez whunolh'en si!”
yúlhni.
'Et Sizi Nathanael 'az de úyalh yunilh'en 'ink'ez yugha 'et ndutni,
“Ndun 'en soo Israel buts'u hainzut 'int'ah,
'aw tínk'us 'uhóont'ah teh nucha'ust'en,”
ni.
'Et Nathanael Sizi yoodulhkut,
“Dí bugha t'ewhunínzun dant'un dune usdli?”
'Et Sizi 'uyúlhni,
“Mai chun t'ah sinda da,
Philip 'anih nyuduténilh whutsuh da,
'et 'uda nyunalh'en,”
yúlhni.
'Et Nathanael ndi yúlhni,
“Rabbi,
'alha' Yak'usda buYe' inli 'ink'ez Israel hits'u hainde,
huba hubudayi cho chah inli,”
yúlhni.
'Et Sizi ndi yúlhni,
“Mai chun t'ah sinda hoh nyunalh'en nyudúsni.
'Et huwa Yak'usda buYe' usdli mba 'álha 'uhoont'ah,
'et whunts'ih 'o nus ts'un 'o nus hooncha,
'et whuntalh'ilh.
'Et soo ts'ah'un 'ínt'ah nyudut'esnilh,
yak'uz da' dutézkez 'ink'ez Yak'usda hubulizas ndus de hahándel 'ink'ez doo chah whenáhudéde ndun yinkak dune ye' 'en buts'un 'uhut'en,
'et whuntalh'ilh,”
yúlhni.